Kjære alle sammen,

Hjertelig velkommen til landsstyremøtet! Jeg vil spesielt ønske våre inviterte gjester velkommen. Det er både hyggelig og viktig at dere ønsker å være til stede her sammen med oss: Landsstyremøtet har mange funksjoner, det er vårt høyeste organ hvor viktige beslutninger tas. Og det er en sentral møteplass. I tillegg skal vi ha det skikkelig artig!

Det er en fin tradisjon at vi annethvert år flytter oss fra hovedstaden og til ulike deler av landet. Omgitt av Jugend-arkitektur og sjøfartshistorie, er vi midt blant øyer, fjorder og fjell. Det er akkurat der vi liker oss – **både høyt og lavt**!

**Og da er det på sin plass å takke** Bjarne Storset og Møre og Romsdal Legeforening: Dere har virkelig stått på og lagt alt til rette for nok et spennende landsstyremøte. Shruti, du traff hjertene våre i Trondheim med din muntre og varme omtale av Ålesunds fortreffeligheter. Vi gleder oss!

Vi har lagt bak oss et år hvor Legeforeningen har vært i sin lengste streik. Jeg har sagt at vi har øvd oss på et nytt språk. **Streikevakt. Appeller. Demonstrasjoner.** Et uvant språk for Legeforeningen. Men et språk vi mestrer godt. Det var et tøft, men nødvendig grep som måtte tas. Vi hadde ikke noe valg. Vi møtte en **steil** motpart i forhandlingene, og vi måtte trekke den røde streken. **Tidenes** lengste streik for akademikerne i sykehus ble et faktum. Stridens kjerne er enkel: Kollektiv **trygghet** eller individuell **usikkerhet.** Ingen skal stå alene med arbeidsgiver i forhandlinger om en individuell plan.

Vi opplevde et **sterkt samhold** og **felleskap** i vår egen forening under streiken. Det var **grasrot-mobilisering** av ypperste klasse. Jeg vil nok en gang takke **alle** dere som bidro under streiken.  **Alle** som stod streikevakt, som sang eller stekte vafler. Men også **dere** som har holdt hjulene i gang - og gikk på jobb -med synlig støtte-buttonspå legefrakken. **Alle** som har skrevet kronikker, deltatt i debatter og utrettelig snakket vår sak. Streikeleder Hanne Winge Kvarenes i Bodø viste mot og utfordret arbeidsgivers manglende søknad om dispensasjon. Hele veien til streikens siste dag tok tillitsvalgte ansvar, og stod stødig i stormen. Jeg er **stolt** over hvordan vi sammen gjennomførte dette.

I høst erfarte vi at vi er en del av et **større fellesskap**. Vi fikk **overveldende** støtte fra en samlet fagbevegelse. Først ute var Sykepleierforbundet. Og et samlet Akademiker-felleskap sto last og brast med oss fra dag én. 628 medlemmer fra **sju ulike** medlemsforeninger i Akademikerne var med i sykehusstreiken. Det tok heller ikke lang tid før alt fra bibliotekarer, politifolk, industriarbeidere og heismontører sto sammen med oss i **vår** kamp mot en aggressiv arbeidsgiver. Og her ligger selve nøkkelen til å vinne fram: **Felleskapet**. Dette handler om noe større enn bare oss selv. Akademikerne; UNIO; YS; NITO; LO. En samlet fagbevegelse som sto skulder ved skulder. Vi sluttet rekkene. Det er ikke hver dag kirurger og bryggesjauere roper slagord i kor foran Stortinget.

Allianser og fellesskap blir bare viktigere i årene som kommer:

**For vi står i kampen** for **medbestemmelse, involvering** og **den norske modellen**. Den er en viktig årsak til at vi topper listene i FNs ulike målinger. Vi er det lykkeligste folket i verden. Vi har også ett av verdens beste, tryggeste og mest konkurransedyktige arbeidsliv. Det er ikke uten grunn.

Derfor er dette er en kamp vi ikke har råd til å tape. Vi fikk ikke garantien vi ønsket oss. Vi tapte i lønnsnemda. Men det er **ingen** grunn til å henge med hodet. **Tvert i mot** – jeg mener vi har vunnet første del av kampen. Hadde ikke **vi** satt ned foten i høst, hadde individuelle arbeidsplaner rullet ut i sykehusnorge i dette øyeblikk. Det satte **vi** en stopper for. Planene er skrinlagt.

Og vi **gir** oss aldri. Vi tar saken til arbeidsretten. Og **om** nødvendig, tar vi kampen ut av landet og til det internasjonale rettsapparatet. Beskjeden til Spekter er klar: Det er ikke bare på jobb vi er utholdende.

**Gjennom mange år** har Legeforeningen korrigert glansbildet som blir presentert i pressemeldingene når statsbudsjettet legges frem. Hvert eneste år har helseministre av ulik politisk farge hevdet at det aldri før har blitt gitt så mye penger til helse. Og hvert eneste år har Legeforeningen vist at dette ikke stemmer med virkeligheten der ute.

Men nå viser Legeforeningen og Sykepleierforbundets nye rapport at helsesektoren **forskjellsbehandles** sammenlignet med andre sektorer. Rapporten dokumenterer også at vi bruker **mindre** på helse enn andre land det er n**aturlig** å sammenligne oss med i Norden og Europa. Det samme gjorde helseministerens siste OECD-rapport. Sakte, men sikkert, har erkjennelsen blant politikerne blitt tydeligere: Dette er ikke **"alternative fakta"** – men en reell virkelighetsbeskrivelse som både pasienter og helsearbeidere kjenner seg igjen i.

Hva er viktig for leger? Hva er viktigst for oss? Legeforskning nasjonalt og internasjonalt har vist at leger trives best når vi får drive god pasientbehandling, og samtidig får utvikle faget vårt. Trivsel er faktisk en god indikator på pasientsikkerhet! Derfor har leger en **enorm** stå-på-vilje og har strukket seg langt i mange år. Vist **stor** fleksibilitet. Nettopp på grunn av denne kjærligheten til jobben og til faget. Likevel er svaret fra arbeidsgiver **effektivitet** og **innstramminger**.

Skal befolkningen fortsatt ha tillit til helsetjenestene – til at de får god behandling når de blir alvorlig syke, må det være bedre samsvar mellom **politikernes ambisjoner** og **ressursene som gis**. Denne grundige rapporten vi har fått fra Menon, er på vegne av dere som jobber der ute. Dere som **holder hender, lindrer og opererer** – som Trude Basso så glitrende beskrev i sin kronikk i Aftenposten før helga. Skal leger fortsette å gjøre den gode jobben også i fremtida, er vi helt avhengig av rammebetingelser som tilrettelegger for **gode pasientmøter og høy kvalitet.**

Dette gjelder ikke bare i sykehusene. Det står svart på hvitt i statsbudsjettene at heller ikke primærhelsetjenesten har vært prioritert de siste årene. Neste steg er å få dette bekreftet. Vi **vet** behovene er der. Derfor ligger alt til rette for en Menon 2-rapport som vil vise nødvendigheten av å styrke investeringene i primærhelsetjenesten .

**Men - debatten** om ressurser er krevende. Gullalderen er forbi. Fallende oljeinntekter og flere eldre gir lavere inntekter og høyere utgifter. Mange mener det er umusikalsk å kreve mer i en tid der pengesekken minsker. At vi leger må begynne å ta **innover** oss at vi går **nye** tider i møte. Nettopp **derfor** mener jeg sektorkampen blir **enda** viktigere enn før. Vi **må** stå i denne kampen. Veiutbygging kan ikke alltid gå av med seieren!

For to år siden sa jeg at vi kom til å få debatt om organisatoriske endringer i hele helsetjenesten. Sittende regjering og nesten alle de andre partiene gikk til valg på å skrote foretaksmodellen. Men Kvinnslandutvalget fikk for smale rammer. Fasiten fikk vi 1. desember i fjor: utvalget legger ikke opp til store forandringer. **Det** er ikke godt nok: Det er et økende behov for å flytte beslutningsmyndighet **ned** til de **pasientnære** nivåene i sykehusene våre. Det er nødvendig med bedre samhandling og færre ledernivåer.

Derfor vil organiseringen av sykehusene våre fortsatt være en viktig sak for oss – også i kommende stortingsperiode. Her i Ålesund skal vi løfte blikket og se fremover. Det er viktig at vi nå sender et tydelig signal til regjering og Storting om at sykehusstrukturen må endres. Sentralstyret legger frem et vedtaksforslag for det videre arbeidet med å avvikle de regionale helseforetakene.

I året som har gått har **hele foreningen** lagt ned et **betydelig** arbeid med læringsmålene i spesialistutdanningen. Det har vært mange lange dager med høringsmøter. Sene kvelder med tomme kaffekopper. Slitne eksperthoder som har brynet seg på hverandre. Dere har gått i bresjen for faget og framtidas legespesialister og fortjener stor takk!

**Likevel** ser vi at kvaliteten utfordres ved at foretakene vil ha snarveier. Innholdet skal trimmes, tiden skal kortes ned. De vil at vi skal løpe fortere, men også utdanne like gode leger på **enda** kortere tid. Dette henger ikke på greip. Derfor står vi på vårt – vi **må** hegne om kvaliteten og faget – og vi vet at det vil kreve ressurser. Vi må ha en nasjonal utdannelse og utdanne spesialister av internasjonalt kaliber.

Vi kjemper mange slag. Dette er et av de viktigste – og vi er på offensiven.

Da helseministeren deltok på Legeforeningens lederseminar i januar ble han spurt om hva han var **mest misfornøyd** med etter sine fire år som helseminister. Han svarte **primærhelsetjenesten**. Og jeg vet mange av dere føler det samme.

Alle politikere sier at de er tilhengere av fastlegeordningen. Fastlegen samler alle de løse trådene og veileder pasientene i et **stadig mer** komplekst helselandskap. **Portneren** som sorterer, behandler og henviser.

2016 var året der svenskene valfartet til Norge. **Ikke** for å kopiere skiteknikk, men for å **lære** om fastlegeordningen. Toppolitikere fra Stockholm besøkte fastlegekontoret til Egil Johannessen på Fornebu og var imponerte over det de så. **Nå** ønsker de seg sin egen fastlegeordning.

I **jakten** på utvikling og fornying, er det lett å glemme hva vi har fått til. Fastlegeordningen har høy tilgjengelighet. Leger som **behandler** og **sorterer** for at **sykehusene** kan prioritere de som trenger det mest. Som sikrer **hele** befolkningen tilgang til medisinsk ekspertise **uavhengig** hvor i landet du bor. **Dette** er unikt. **Vi skal** bære denne fanen høyt.

Fastlegene har **stor** innflytelse på fordeling av sosiale ytelser og helsetjenester. Fastlegene forvalter enorme summer på felleskapets vegne. **Det er en tillitserklæring. Vi** tar dette samfunnsoppdraget. Men det er også på høy tid at vi får en grundig debatt om prioritering i kommunene. Og da må klinikerne være representert. Det tok tid før Helsedepartementet innså det. **Heldigvis** snudde de: Vår egen Petter Brelin har nå fått plass i dette prioriteringsutvalget. Det var **helt** nødvendig. Vi trenger **ikke** flere teorier eller matematiske formler utarbeidet fjernt fra pasientmøtet. **Det** vi trenger er trygghet til å gjøre gode faglig beslutninger. For prioritering innebærer også å si nei. Og da er vi helt avhengig av politisk ryggdekning for hvem som skal få hva, og til hvilken tid. Det må være en rød tråd fra det som besluttes i stortingssalen og helt ned til fastlegekontoret. Vi trenger tiltak som sikrer at kjerneoppgavene prioriteres.

Døren inn til fastlegekontoret skal være vid. Men det blir **stadig** mer krevende. Det er betimelig å spørre om fastlegeordningen er i ferd med å knele under vekten av sin egen suksess. **Stadig** flere oppdager fastlegenes fleksibilitet og evne til å ta i mot nye oppgaver. Da må det også være lov å si i fra når strikken er tøyd for langt. Og det har den vært lenge. I 2007 sa Helsedirektoratet at rekrutteringen til fastlegeyrket måtte bli bedre. I 2007 sa de at det var behov for styrke primærhelsetjenesten og fastlegens rolle. Ti år etter er de samme utfordringene like aktuelle.

Vi har bedt om flere fastleger. Svarene vi har fått er avlasting fra andre helseprofesjoner. Da er det verdt å minne om verdien av å ha kunnskap og oversikt over pasientens liv og helse. Pasientene trenger medisinsk kompetanse og h**elhetlig** ivaretagelse. Det er dette som er fastlegenes spesialitet. OG det er dette pasientene vil ha. Pasientene sier at det er viktig at fastlegen kjenner hele deres sykehistorie – og at de har tid nok. Da må det være rom for både de små plagene og de alvorlige sykdommene.

Det er noen utfordringer å gripe fatt i. Mange kommuner klarer ikke rekruttere nok fastleger. Tidligere denne måneden skrev fylkeslege i Sogn og Fjordane at fastlegeordningen i fylket er i ferd med å bryte sammen. Fastlegejobben blir for krevende for unge kollegaer når de står i etableringsfasen og mangler et stabilt sikkerhetsnett: Når oppgavene blir flere og pasienten sykere, blir jobben mer krevende. Får ikke våre unge kolleger støtte, veiledning, økonomisk forutsigbarhet og faglig utvikling, ja, vil de ikke lenger bli.

Svaret er åpenbart: Vi trenger flere veier inn i yrket som fastlege.

Det siste året har vi etablert faste kontaktmøter med toppene i departementet. Både om primærhelsetjenesten og spesialisthelsetjenesten. Det er en grunn til at vi får plass rundt dette møtebordet. Det har åpenbart en verdi for departementet. Vi oppleves som en faglig sterk, konstruktivt og løsningsorientert forening. Dette er en kanal vi skal forvalte med klokskap og respekt. For husk: Politikerne kommer og går. Embetsverket består.

For godt over halvparten av befolkningen er helsepolitikken det viktigste for hvilket parti de skal stemme på ved høstens stortingsvalg.

Jeg ønsker meg en valgkamp der partiene **viser hva de vil** med helsesektoren. Under partienes landsmøter i vår har ikke helse stått øverst på agendaen. De store og prinsipielle retningsvalgene har ikke blitt debattert. Helsepolitikken er i ferd med å bli avpolitisert – bokstavelig talt satt under administrasjon - hvor viktige beslutninger tas i det lukkede rom. Det er en utvikling i gal retning. Vi ser at helsetjenesten i stor grad er overlatt til seg selv – fordi mye fungerer så godt. Jeg ønsker meg politikken inn igjen i helsepolitikken. Hva skal partiene konkret gjøre for å motvirke fragmenteringen i primærhelsetjenesten? Hvilket parti vil gå i front og påta seg ansvaret med konkret politikk for å styrke den offentlige helsetjenesten?

Vi må gjøre vårt for å ansvarliggjøre og utfordre politikerne under høstens valgkamp. Og jeg vil høre deres innspill under Helsepolitisk debatt senere i dag.

I **alle** festtaler snakkes det om det nye arbeidsmarkedet, **rivende** teknologisk utvikling og **behovet** for fleksibilitet. Vi blir presentert mange dystre spådommer. Hver tredje jobb vil forsvinne. Helsetjenesten vil bli **overlesset** med en aldrende befolkning.

Svarene vi møter er **sterkere** styring og **mer** kontroll. Involvering og medbestemmelse må vike i kravet om raske endringer. **Dette** er en ideologisk kamp. Legeforeningen har tatt **tydelig** stilling i denne kampen. Sterk styring og kontroll kan være forlokkende, men det er **ikke** klok arbeidsgiverpolitikk. Det skaper grobunn for mistillit. Og der hvor tilliten forsvinner, trer lover, regler og rigiditet inn. Det er **ikke** slik vi møter framtidas helsevesen. I en tid med omstilling og **store** endringer, er det **nettopp** tillit, involvering og medbestemmelse vi trenger. Arbeidsgivere og arbeidstakerne som spiller på lag. Dystert blir det når tilliten mangler og arbeidsgiver styrer alene. Det gir en dårlig helsetjeneste.

I slike tider er det mange som ønsker å se en splittet Legeforening. Fordi en forening som bruker kreftene på interne kamper betyr en marginalisert og **mindre slagkraftig forening.** Vi opplever det motsatte. Legeforeningen har i konflikten i høst virkelig opplevd at vi står sterkere samlet enn hver for oss. At vi – på tross av faglige skillelinjer og geografi – **forener kreftene** og forsvarer vår rett til medbestemmelse og faglig integritet. Jeg vil takke dere – hver og en av dere, for den innsatsen dere legger ned som tillitsvalgte – for fellesskapet. Det er **vår** styrke. **Denne felles fronten** blir viktig de neste årene. Legeforeningen trenger en synlig og tydelig ledelse i en brytningstid for norsk helsetjeneste. **Jeg** er klar til å stå i front – og fortsette å kjempe for dere – for **pasientene, faget og et godt arbeidsliv.**

**Takk for oppmerksomheten – og godt landsstyremøte.**